Diari Oficial de la Generalitat Valenciana


Sumari del DOGV 7454, del 30-01-2015 (2015/737)

RESOLUCIÓ de 28 de gener de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre el Ministeri d'Educació, Cultura i Esport i la Generalitat pel qual s'articula el finançament per part del Ministeri i el cofinançament per part del Fons Social Europeu de la implantació de la Formació Professional Bàsica i de l'anticipació de l'elecció i nous itineraris en els cursos de 3r i 4t de l'Educació Secundària Obligatòria, introduïdes per la Llei Orgànica 8/2013, de 9 de desembre, per a la millora de la qualitat educativa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7454

Data del DOGV
:   30-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/737


Data del document
:   28-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 28 de gener de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre el Ministeri d'Educació, Cultura i Esport i la Generalitat pel qual s'articula el finançament per part del Ministeri i el cofinançament per part del Fons Social Europeu de la implantació de la Formació Professional Bàsica i de l'anticipació de l'elecció i nous itineraris en els cursos de 3r i 4t de l'Educació Secundària Obligatòria, introduïdes per la Llei Orgànica 8/2013, de 9 de desembre, per a la millora de la qualitat educativa. [2015/737]  
  
El Ministeri d'Educació, Cultura i Esport i la Generalitat han subscrit, prèvia tramitació reglamentària, el dia 17 de desembre de 2014, un conveni pel qual s'articula el finançament per part del ministeri i el cofinançament per part del Fons Social Europeu de la implantació de la Formació Professional Bàsica i de l'anticipació de l'elecció i nous itineraris en els cursos de 3r i 4t de l'Educació Secundària Obligatòria, introduïdes per la Llei Orgànica 8/2013, de 9 de desembre, per a la millora de la qualitat educativa.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana del mencionat conveni, que ha quedat inscrit en el Registre de Convenis de la Generalitat amb el número 69/2015 i que figura com a annex d'esta resolució.  
  
València, 28 de gener de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre el Ministeri d'Educació, Cultura i Esport i la Comunitat Valenciana pel qual s'articula el finançament per part del Ministeri i el cofinançament per part del Fons Social Europeu de la implantació de la Formació Professional Bàsica i de l'anticipació de l'elecció i nous itineraris en els cursos 3r i 4t de l'Educació Secundària Obligatòria, introduïdes per la Llei Orgànica 8/2013, de 9 de desembre, per a la millora de la qualitat educativa  
  
  
Madrid, 17 de desembre de 2014  
  
Reunits  
D'una part, José Ignacio Wert Ortega, nomenat ministre d'Educació, Cultura i Esport, pel Reial Decret 1826/2011, de 21 de desembre, actuant en virtut de l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat, i la disposició addicional tretze de la Llei 30/1992, de Règim Jurídic de les Administracions Públiques i del Procediment Administratiu Comú.  
  
D'altra part, María José Catalá Verdet, consellera d'Educació, Cultura i Esport, nomenada per a este càrrec pel Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, actuant en l'exercici de les competències que té atribuïdes per l'article 6 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i facultada per a este acte per l'Acord del Consell de data 12 de desembre de 2014.  
Reconeixent-se mútuament plena capacitat per a subscriure este conveni  
  
EXPOSEN  
  
1. La Llei Orgànica 8/2013, de 9 de desembre, per a la millora de la qualitat educativa (LOMCE), modifica la Llei Orgànica 2/2006, de 3 de maig, d'Educació, i entre altres canvis introduïx en els articles 39 i següents nous cicles de Formació Professional Bàsica, així com nous itineraris en 3r i 4t curs de l'Educació Secundària Obligatòria en els articles 23 bis i següents.  
La disposició final quinta de la Llei Orgànica 8/2013, de 9 de desembre, fixa la implantació progressiva dels nous cicles de Formació Professional Bàsica a partir del curs escolar 2014-2015, i dels nous itineraris en 3r i 4t curs de l'Educació Secundària Obligatòria a partir del curs escolar 2015-2016.  
2. La Comunicació Europa 2020, de la Comissió Europea, definix l'estratègia de la Unió Europea per a un creixement intel·ligent, sostenible i integrador. Entre els seus objectius, un és educatiu, centrat en els resultats, i aborda el problema de l'abandó escolar.  
3. El Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s'establixen les disposicions generals relatives al Fons Europeu de Desenrotllament Regional, al Fons Social Europeu, al Fons de Cohesió, al Fons Europeu Agrícola de Desenrotllament Rural i al Fons Europeu Marítim i de la Pesca, disposa en l'article 4 que els fons proporcionaran una ajuda que complementarà les intervencions nacionals, regionals i locals, a fi de complir l'Estratègia Europa 2020.  
L'article 9 de l'esmentat reglament definix els objectius temàtics que recolzaran els fons, entre els quals figura amb el número 10: «Invertir en educació, formació i formació professional per a l'adquisició de capacitats i un aprenentatge permanent».  
4. El Reglament (UE) núm. 1304/2013, del Parlament Europeu i del Consell, de 17 de desembre de 2013, relatiu al Fons Social Europeu, establix entre les seues missions la de propiciar un elevat nivell d'educació i formació per a tots, i en l'article 3 recull entre les prioritats d'inversió la reducció i la prevenció de l'abandó escolar primerenc i el foment de la igualtat d'accés a una educació de bona qualitat.  
  
5. En este marc, el Ministeri d'Educació, Cultura i Esport, a través de la Secretaria d'Estat d'Educació, Formació Professional i Universitats, gestiona les ajudes del FSE programades en l'Eix 3 «Inversió en educació i formació» del Programa Operatiu Pluriregional d'Ocupació, Formació i Educació, la dotació de les quals va destinada majoritàriament a cofinançar la implantació de la reforma de la Formació Professional i de l'ESO.  
6. Corresponen a la Comunitat Valenciana les competències en matèria d'ensenyança no universitària que recull la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, reformada per Llei Orgànica 1/2006, de 10 d'abril.  
7. La Conferència Sectorial d'Educació va aprovar el 30 de juny de 2014 la senda financera d'implantació de la Llei Orgànica 8/2013, de 9 de desembre, per a la millora de la qualitat educativa, i el Consell de Ministres del 17 d'octubre de 2014 va acordar la formalització dels criteris de distribució, de conformitat amb l'article 86.2 de la Llei 47/2003, de 26 de novembre, General Pressupostària.  
  
Per tot això les parts acorden subscriure el present conveni que es regirà per les següents   
  
CLÀUSULES  
  
Primera. Objecte del conveni  
L'objecte del present conveni és articular el finançament per part del Ministeri d'Educació, Cultura i Esport i el cofinançament per part del Fons Social Europeu de la implantació dels nous cicles de Formació Professional Bàsica i l'anticipació de l'elecció i nous itineraris en els cursos 3r i 4t de l'Educació Secundària Obligatòria, establits per la Llei Orgànica 8/2013, de 9 de desembre, per a la millora de la qualitat educativa durant els anys 2014, 2015, 2016 i 2017, així com els compromisos assumits per les parts.  
  
Segona. Finançament  
1. Les actuacions objecte d'este conveni seran finançades pel Ministeri d'Educació, Cultura i Esport conforme al calendari i als criteris de distribució aprovats el 30 de juny de 2014 per la Conferència Sectorial d'Educació i seran cofinançades pel FSE amb càrrec a l'Eix 3 del Programa Operatiu Pluriregional d'Ocupació, Formació i Educació 2014/2020, a una taxa del 50 %.  
2. El Consell de Ministres va acordar el 17 d'octubre de 2014 la formalització dels criteris de distribució a les comunitats autònomes aprovats per la Conferència Sectorial d'Educació, en la reunió celebrada el dia 30 de juny de 2014.  
Amb periodicitat anual, el Consell de Ministres haurà d'acordar la formalització dels compromisos financers per als anys 2015, 2016 i 2017.  
  
Tercera. Compromisos del Ministeri d'Educació, Cultura i Esport  
  
1. El Ministeri d'Educació, Cultura i Esport ordenarà el pagament de la part equivalent a l'aportació nacional del finançament de les actuacions objecte d'este conveni amb imputació al capítol 4 del seu pressupost de gastos, d'acord amb les disponibilitats pressupostàries de cada exercici, segons el que es va acordar en la reunió de la Conferència Sectorial d'Educació de 30 de juny de 2014, la qual cosa es plasmarà en el corresponent acord del Consell de Ministres, tal com determina l'article 86.2 de la Llei 47/2003, de 26 de novembre, General Pressupostària.  
  
2. A fi de garantir l'execució de les actuacions i evitar la possible pèrdua de recursos comunitaris assignats a l'Estat espanyol per aplicació de l'article 136 del Reglament (UE) núm. 1303/2013, de 17 de desembre, de 2013, el Ministeri anticiparà a la comunitat autònoma l'import corresponent al cofinançament de FSE per a cada anualitat amb càrrec al capítol 8 del seu pressupost de gastos i sense càrrec d'interessos.  
3. Si a l'inici de cada un dels exercicis la comunitat autònoma considera innecessari rebre tota o part de la bestreta del cofinançament del Fons Social Europeu per a eixe exercici o per als exercicis restants, comunicarà al Ministeri la renúncia i el Ministeri no lliurarà a la comunitat autònoma l'import de la bestreta.  
  
La renúncia a la bestreta haurà de ser comunicada al Ministeri abans del 31 de març de l'exercici a què afecte la renúncia.  
  
Quarta. Compromisos de la comunitat autònoma  
1. La comunitat autònoma es compromet a executar les actuacions objecte d'este conveni a través de la Conselleria d'Educació, Cultura i Esport i a justificar-les a l'organisme intermedi del Ministeri d'Educació, Cultura i Esport, d'acord amb la normativa nacional i comunitària aplicable als fons estructurals, i en particular al FSE, i amb les decisions que en aplicació d'esta dicten la Comissió Europea, l'autoritat de gestió del FSE a Espanya i, si és el cas, el mateix organisme intermedi.  
  
2. La comunitat autònoma proporcionarà a l'organisme intermedi del Ministeri d'Educació, Cultura i Esport, conforme al document que establix les condicions de l'ajuda i segons establix l'article 125.3.c del Reglament (UE) núm. 1303/2013, tota la informació necessària per a elaborar les declaracions de gastos al FSE, així com la relativa als seus sistemes de gestió i control, a la seua proposta de barem estàndard de costos unitaris, a l'execució de les actuacions cofinançades i a la seua pista d'auditoria, als gastos elegibles en què haja incorregut, a les actuacions en matèria de publicitat i igualtat d'oportunitats i qualsevol altra necessària per a elaborar els informes anuals i finals de gestió i els informes d'avaluació requerits per la normativa comunitària aplicable als fons estructurals i, en particular, al FSE, d'acord amb les instruccions que en aplicació d'esta normativa establisquen la Comissió Europea, l'autoritat de gestió i, si és el cas, l'organisme intermedi.  
  
Per a facilitar la transmissió i conservació de la informació, s'utilitzaran els sistemes telemàtics establits per l'organisme intermedi i l'autoritat de gestió per al registre i emmagatzematge informatitzat de les dades corresponents a les actuacions cofinançades.  
3. La comunitat autònoma assumix l'obligació d'incloure en les declaracions que presente a l'organisme intermedi del Ministeri únicament gastos considerats elegibles al FSE, en els quals haja incorregut efectivament, corresponents a actuacions realitzades i verificables, per a les quals disposa de suport documental suficient i d'una pista d'auditoria adequada, d'acord amb els requeriments aplicables als fons estructurals de la Unió Europea.  
Per a facilitar l'elaboració de les declaracions i la justificació dels gastos realitzats, la comunitat autònoma utilitzarà barems estàndard de costos unitaris que hauran de ser aprovats per l'autoritat de gestió, d'acord amb el que disposen l'article 67 del Reglament (UE) núm. 1303/2013 i l'article 14 del Reglament (UE) núm. 1304/2013, ambdós del Parlament Europeu i del Consell, de 17 de desembre de 2013.  
  
4. Les actuacions i els gastos declarats per la comunitat autònoma a l'organisme intermedi del Ministeri queden sotmesos a les verificacions administratives i sobre el terreny previstes en les normes aplicables als fons estructurals de la Unió Europea com a condició per a incloure'ls en una declaració de gastos, així com a les actuacions dels òrgans de control nacionals i comunitaris competents en esta matèria.  
  
5. Durant la vigència d'este conveni les actuacions objecte del conveni no podran rebre ajudes procedents del FSE amb càrrec a un programa operatiu diferent del Programa Operatiu Pluriregional d'Ocupació, Formació i Educació 2014/2020.  
6. La comunitat autònoma haurà de registrar l'ingrés de la bestreta lliurada per l'Estat a compte del cofinançament del FSE, aplicant-la al capítol 9, «Passius financers», del seu pressupost.  
Una vegada obtingut el reembossament dels gastos declarats per l'organisme intermedi del Ministeri, i que este haja comunicat a la comunitat autònoma que s'ha rebut en el tresor públic el lliurament de la Unió Europea, esta haurà de registrar l'ajuda per mitjà d'un ingrés en el concepte de «Transferències de capital de l'exterior», que permetrà la formalització de la cancel·lació del deute registrat al rebre la bestreta de fons per part de l'Estat.  
  
Quinta. Justificació de gastos i pagament de la contribució del FSE  
1. La comunitat autònoma s'obliga a justificar i declarar a l'organisme intermedi els gastos corresponents a la realització de les actuacions objecte d'este conveni per a les quals se li ha atorgat finançament, dins dels tres anys següents a aquell en què va rebre el lliurament del Ministeri.  
Finalitzat este termini sense que la comunitat autònoma haja presentat declaracions de gastos per una quantia equivalent a la percebuda, haurà de tornar la part no justificada, amb els interessos de demora corresponents pel temps que esta quantia ha estat a disposició seua, abans del transcurs d'un any comptat des del final del tercer següent a aquell en què va rebre el lliurament del Ministeri.  
2. En cas d'haver optat per rebre bestreta, la comunitat autònoma autoritza l'Estat per a, una vegada obtingut el reembossament dels gastos declarats per l'organisme intermedi del Ministeri, aplicar els fons ingressats per la Unió Europea a la cancel·lació de la bestreta concedida.  
Si el total dels fons percebuts de la Unió Europea no són suficients per a amortitzar els fons anticipats per causa imputable a la comunitat autònoma, esta ingressarà la diferència en el tresor públic, amb els interessos de demora corresponents pel temps que esta quantia ha estat a la seua disposició, abans del transcurs d'un any comptat des del final del tercer següent a aquell en què va rebre el lliurament del Ministeri.  
  
3. En cas de renúncia total o parcial a la bestreta, una vegada obtingut el reembossament dels gastos declarats per l'organisme intermedi del Ministeri, este ordenarà la corresponent transferència a favor de la comunitat autònoma.  
  
Sexta. Seguiment i avaluació  
1. El seguiment del que s'ha pactat en este conveni el durà a terme una comissió tècnica creada a este efecte en el si de la Comissió General de la Conferència d'Educació, conforme establix el seu Reglament aprovat el 13 de novembre de 2000.  
Esta comissió s'encarregarà del tractament de tots els aspectes relatius al finançament de la implantació de la LOMCE objecte d'este conveni i el dels assumptes relacionats amb el cofinançament d'estes actuacions per part del FSE, així com de la resolució de controvèrsies sobre la interpretació i execució del present conveni de col·laboració, d'acord amb la clàusula deu.  
2. A petició del Ministeri o de la comunitat autònoma, podran celebrar-se reunions bilaterals per a tractar qüestions específiques.  
3. Durant el primer trimestre de cada exercici, la comunitat autònoma haurà de presentar un informe relatiu a l'execució d'este conveni durant l'any anterior, amb el contingut que determine l'organisme intermedi del Ministeri d'Educació, Cultura i Esport relatiu, entre altres aspectes, a l'execució financera dels fons rebuts i al desenrotllament del curs escolar, a fi de justificar-ne la utilització i de facilitar la informació sobre l'execució del programa operatiu que anualment ha d'enviar-se a la Comissió Europea.  
El dit informe haurà de consignar a més els extrems previstos en l'article 86.2 sèptima de la Llei General Pressupostària pel que fa a la part de finançament previst en la clàusula tercera d'este conveni.  
  
  
Sèptima. Vigència, duració i resolució del conveni  
El present conveni produirà efectes als trenta dies de la seua publicació, de conformitat amb l'Estatut d'Autonomia de la Comunitat Valenciana, Llei Orgànica 1/2006, de 10 d'abril, de reforma de la LO 5/1982, de 1 de juliol, sense perjuí dels seus possibles efectes retroactius a què haguera lloc i la seua vigència finalitzarà quan s'hagen complit totalment les obligacions de les parts.  
Seran causes de resolució, les següents:  
a) L'acord exprés i escrit de les parts.  
b) L'incompliment per alguna de les parts de qualsevol de les prescripcions contingudes en este conveni, cosa que comunicarà aquella que la invoque a l'altra de manera fefaent, amb audiència prèvia d'esta i amb un mes d'antelació, sense perjuí del que disposa la clàusula quinta d'este conveni.  
c) La denúncia escrita formulada per qualsevol de les parts amb una antelació mínima de dos mesos a la data en què es considere finalitzat.  
  
Si l'incompliment és imputable a la comunitat autònoma o és esta la que formula la denúncia, la comunitat autònoma haurà de reintegrar les quantitats percebudes en tot o en part, més els interessos de demora corresponents, i si és el cas perdrà el dret al cobrament de les quantitats pendents de percebre. Perquè puga determinar-se un reintegrament parcial és necessari que el compliment s'aproxime de manera significativa al compliment total, i que la comunitat autònoma acredite una actuació inequívocament tendent a la satisfacció dels seus compromisos. Els criteris per a determinar la graduació dels possibles incompliments es presentaran abans de fer el requeriment en el si de les reunions bilaterals previstes en la clàusula sexta del conveni.  
  
  
Octava. Publicitat de les actuacions  
Les parts firmants es comprometen a observar la normativa aplicable en matèria de publicitat dels fons estructurals que cofinancen les actuacions objecte del conveni.  
  
Novena. Modificació del conveni  
El present conveni podrà modificar-se per mitjà d'addenda escrita per acord entre les parts firmants per a garantir millor el compliment del seu objecte i per a incorporar-hi les condicions que puga requerir la gestió del cofinançament del Fons Social Europeu.  
  
Deu. Règim jurídic i resolució de controvèrsies  
Este conveni és de caràcter administratiu, dels previstos en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 86 de la Llei 47/2003, de 26 de novembre, General Pressupostària.  
  
Les controvèrsies sobre la interpretació i execució del present conveni seran resoltes de mutu acord entre les parts en les reunions bilaterals previstes en la clàusula sexta d'este conveni. Si no es pot arribar a un acord, les possibles controvèrsies hauran de ser resoltes en la forma prevista en la Llei 29/1998, de 13 de juliol, reguladora de la jurisdicció contenciosa administrativa.  
  
En prova de conformitat, les parts firmen el present conveni per duplicat i a un sol efecte en el lloc i la data abans indicats.  
  
  
El ministre d'Educació, Cultura i Esport: José Ignacio Wert Ortega.  
  
La consellera d'Educació, Cultura i Esport: María José Catalá Verdet.